**Mesto Spišská Belá**

Materiál na zasadnutie mestského zastupiteľstva dňa 25.4. 2019

**K bodu č. 8**

**Stanovisko hlavnej kontrolórky k záverečnému účtu mesta Spišská Belá za rok 2018**

Predkladá:

Ing. Slávka Tomalová, hlavná kontrolórka

Vypracovala:

Ing. Slávka Tomalová, hlavná kontrolórka

Návrh na uznesenie:

Mestské zastupiteľstvo b e r i e n a v e d o m i e správu o výsledkoch kontroly.

**Stanovisko hlavnej kontrolórky**

**k záverečnému účtu mesta Spišská Belá za rok 2018**

 Podľa § 18f ods. 1 písm. c) zákona č. 369/1990 Zb. o obecnom zriadení v znení neskorších predpisov predkladám odborné stanovisko k návrhu záverečného účtu mesta Spišská Belá za rok 2018. Účelom a cieľom stanoviska je odborné posúdenie všetkých aspektov a náležitostí záverečného účtu, ktorými musí tento dokument zo zákona disponovať.

 Odborné stanovisko k návrhu záverečného účtu za rok 2018 som spracovala na základe zverejneného materiálu Záverečný účet a individuálna výročná správa mesta Spišská Belá za rok 2018 a podľa ostatných dostupných materiálov.

 **A. Východiská spracovania odborného stanoviska k návrhu záverečného účtu**

 Záverečný účet mesta Spišská Belá za rok 2018 je predložený na prerokovanie do mestského zastupiteľstva v zákonom stanovenej lehote, t. j. do šiestich mesiacov po uplynutí rozpočtového roka.

1. **Súlad so všeobecne záväznými právnymi predpismi**

 Návrh záverečného účtu mesta Spišská Belá za rok 2018 je spracovaný v súlade so zákonom č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov (ďalej len „zákon o rozpočtových pravidlách územnej samosprávy“) a Všeobecne záväzného nariadenia Mesta Spišská Belá č. 6/2009, ktorým sa vydávajú zásady nakladania s finančnými prostriedkami Mesta Spišská Belá.

1. **Dodržanie informačnej povinnosti zo strany mesta**

 Návrh záverečného účtu bol zverejnený na úradnej tabuli aj na webovom sídle mesta ([www.spisskabela.sk](http://www.spisskabela.sk)) od 10. 4. 2019, čím bola dodržaná zákonom stanovená lehota, t j. najmenej 15 dní pred jeho schválením v súlade s § 9 ods. 2 zákona č. 369/1990 Zb. o obecnom zriadení v zn. n. p. a s § 16 ods. 9 zákona o rozpočtových pravidlách územnej samosprávy.

 **3. Dodržanie povinnosti auditu zo strany mesta**

 Mesto splnilo povinnosť podľa § 16 ods. 3 zákona o rozpočtových pravidlách územnej samosprávy a dalo si overiť účtovnú závierku audítorom podľa osobitného predpisu, ktorým je zákon č. 369/1990 Zb. o obecnom zriadení v znení neskorších predpisov (§ 9 ods. 4). Audit vykonal Ing. Pavel Fianta, adítor.

1. **Metodická správnosť predloženého návrhu záverečného účtu**

 Predložený návrh záverečného účtu obsahuje povinné náležitosti podľa § 16 ods. 5 zákona o rozpočtových pravidlách územnej samosprávy a to:

a) údaje o plnení rozpočtu v členení podľa § 10 ods. 3 v súlade s rozpočtovou klasifikáciou

b) bilanciu aktív a pasív

c) prehľad o stave a vývoji dlhu

d) údaje o hospodárení príspevkových organizácií v ich pôsobnosti

e) prehľad o poskytnutých dotáciách podľa § 7 ods. 4 v členení podľa jednotlivých príjemcov

f) údaje o nákladoch a výnosoch podnikateľskej činnosti

g) hodnotenie plnenia programov mesta

 Údaje o plnení rozpočtu sú spracované podľa rozpočtovej klasifikácie v súlade s Opatrením MF SR č. MF/010175/2004-42, ktorým sa ustanovuje druhová, organizačná a ekonomická klasifikácia rozpočtovej klasifikácie v znení neskorších zmien, ktorá je záväzná pri zostavovaní, sledovaní a vyhodnocovaní rozpočtov územnej samosprávy.

 **B. Zostavenie záverečného účtu**

 Mesto pri zostavení záverečného účtu postupovalo podľa § 16 ods. 1 zákona o rozpočtových pravidlách územnej samosprávy a po skončení rozpočtového roka údaje o rozpočtovom hospodárení súhrnne spracovalo do záverečného účtu a výročnej správy za rok 2018. V súlade s § 16 ods. 2 cit. zákona mesto finančne usporiadalo svoje hospodárenie vrátane finančných vzťahov k zriadeným alebo založeným právnickým osobám a fyzickým osobám – podnikateľom a právnickým osobám, ktorým poskytlo prostriedky svojho rozpočtu, ďalej usporiadalo finančné vzťahy k štátnemu rozpočtu, štátnym fondom a k rozpočtu vyššieho územného celku.

1. **Rozpočtové hospodárenie mesta v roku 2018**

 Finančné hospodárenie mesta Spišská Belá sa v roku 2018 riadilo rozpočtom, ktorý bol schválený mestským zastupiteľstvom dňa 13. 12. 2017, uznesením č. 234/2017. Rozpočet bol schválený ako vyrovnaný, príjmy aj výdavky v objeme 6 684 778,- eur. V zmysle zákona o rozpočtových pravidlách územnej samosprávy bol rozpočet mesta na rok 2018 zostavený v členení na:

1. bežný rozpočet, t. j. bežné príjmy a bežné výdavky,

bežné príjmy ........................................................................ 5 267 969 eur

bežné výdavky ..................................................................... 4 950 387 eur

prebytok ............................................................................... + 317 587 eur

1. kapitálový rozpočet, t. j. kapitálové príjmy a kapitálové výdavky,

kapitálové príjmy ................................................................. 993 644 eur

kapitálové výdavky ............................................................. 1 317 198 eur

schodok .............................................................................. - 323 554 eur

 Spolu schodok rozpočtu ....................................................... - 5 972 eur

1. finančné operácie

finančné operácie príjmové .............................................. 423 165 eur

 finančné operácie výdavkové .......................................... 417 193 eur

 prebytok ........................................................................... + 5 972 eur

 V priebehu rozpočtového roka 2018 bolo prijatých osem rozpočtových opatrení, ktorými bol schválený rozpočet zmenený. Najvýraznejšie zmeny rozpočtu v časti príjmov:

- tuzemské bežné granty a dotácie vo výške 212 tis. eur pre základné školy materskú školu

- náhrada za obmedzenie hospodárenia v lesoch mesta – 282 tis. eur

- prijatie úveru na refinancovanie cyklochodníka Cesta okolo Tatier 2. etapa – 216 tis. eur

- vyššie bežné príjmy oproti rozpočtovaným – 74 tis. eur

- dotácia na rekonštrukciu podkrovia ZŠ Štefánika – 120 tis. eur

- vyšší príjem z poplatku za uloženie odpadu – 40 tis. eur

- dotácia na rekonštrukciu kotolne a zateplenie striech ZŠ Štefánika – 90 tis. eur

- NFP z IROP na realizáciu odborných učební v oboch ZŠ – 340 tis. eur

 Všetky navýšené príjmy oproti pôvodnému rozpočtu boli zapojené do výdavkov mesta.

 Po poslednej zmene bol rozpočet schválený ako vyrovnaný,  výdavky a  príjmy celkom v rovnakom objeme 9 184 915 eur.

 **Z analýzy hospodárenia vyplýva, že mesto Spišská Belá skončilo rozpočtové hospodárenie v roku 2018 takto:**

a) v bežnom rozpočte dosiahlo prebytok vo výške + 691 166,51 eur

 /príjmy 6 213 556,57 eur, výdavky 5 522 390,06 eur/

b) v kapitálovom rozpočte dosiahlo schodok vo výške - 855 607,45 eur

 /príjmy 697 368,35 eur, výdavky 1 552 975,80 eur/

c) rozdiel medzi príjmami a výdavkami rozpočtu predstavuje

 **schodok vo výške - 164 440,94 eur**

Úprava výsledku o nevyčerpané účelové prostriedky vo výške - 162 296,65 eur

Upravený schodok bežného a kapitálového rozpočtu - 326 737,59 eur

 Rozdiel medzi príjmovými a výdavkovými finančnými operáciami

 predstavuje ku koncu roka 2018 čiastku

 /príjmy 908 438,28 eur, výdavky 410 465,98 eur/ + 497 972,30 eur

Zostatok finančných operáciív sume 497 972,30 eur bol použitý na vysporiadanie schodku bežného a kapitálového rozpočtu v sume 326 737,59 EUR.

 Celkový výsledok rozpočtového hospodárenia mesta za rok 2018 po započítaní finančných operácií je + 333 531,36 eur.

/príjmy spolu 7 819 363,20 eur výdavky spolu 7 485 831,84 eur/

 Na základe vyššie uvedeného, je rozdiel medzi celkovým výsledkom rozpočtového

hospodárenia a nevyčerpanými účelovými prostriedkami vo výške + 171 234,71 eur.

 Výsledok hospodárenia mesta, schodok vo výške 164 440,94 eur, bol zistený podľa § 2 písm. b) a c) a § 10 ods. 3 písm. a) a b) zákona o rozpočtových pravidlách územnej samosprávy.

 Schodok sa upravuje o nevyčerpané účelovo určené prostriedky poskytnuté v roku 2018 zo štátneho rozpočtu, z rozpočtu Európskej únie alebo na základe osobitného predpisu. Konkrétne ide o:

a) nevyčerpané prostriedky zo ŠR účelovo určené na dopravné žiakov 322,42 eur

b) nevyčerpané normatívne prostriedky pre ZŠ J. M. Petzvala 28 907,63 eur

c) nevyčerpané normatívne prostriedky pre ZŠ M. R. Štefánika 9 495,10 eur

d) nevyčerpaná dotácia zo ŠR na kapitálové výdavky účelovo určená

 na kamerový systém 10 000,00 eur

e) nevyčerpaná dotácia zo ŠR na prístavbu telocvične 9 232,73 eur

f) nevyčerpaná dotácia na rekonštrukciu podkrovia 65 000,00 eur

g) dotácia na sochu gen. Milana Rastislava Štefánika a park 14 931,19 eur

h) Projekt ZŠ M.R.Štefánika – Podpora inkluzívneho vzdelávania 4 436,89 eur

i) školné na rok 2019 MŠ Mierová 2 172,00 eur

j) Stravné ŠJ MŠ Mierová 13 509,32 eur

k) Stravné ŠJ pri ZŠ M.R.Štefánika 3 573,69 eur

l) Potraviny ZOS 715,68 eur

 SPOLU 162 296,65 eur

1. **Plnenie príjmovej časti rozpočtu**

|  |  |  |  |  |  |
| --- | --- | --- | --- | --- | --- |
|  | **Upravený rozpočet** **na rok 2018** | **Skutočnosť k 31.12.2018** | **% plnenia** | **Skutočnosť k 31.12.2017** | **% nárastu poklesu** |
| **Príjmy** **celkom** | **9 184 915** | **7 819 363,20** | **85,13** | **6 692 672,35** | **116,83** |
| Bežné príjmy | 6 529 107 | 6 213 556,57 | 95,17 | 5 429 183,72 | 114,45 |
| Kapitálové príjmy | 1 652 302 |  697 368,35 | 42,21 | 494 310,86 | 141,08 |
| Príjmové finančné operácie | 1 003 506 |  908 438,28 | 90,53 | 769 177,77 | 118,11 |

Príjmy mesta za rok 2018 boli v skutočnej výške 7 819 363,20 eur, čo predstavuje 85,13% plnenie rozpočtu.

 Bežné príjmy boli oproti rozpočtu splnené na 95,17%. Tieto zahŕňajú hlavne daňové príjmy, nedaňové príjmy a transfery. Pozitívne je reálne nastavenie bežného rozpočtu mesta v príjmovej časti, z rozpočtovaných príjmov sa zatiaľ nezrealizovalo prebiehajúce zriadenie odborných učební v obidvoch ZŠ.

 Skutočné kapitálové príjmy predstavujú 42,21% plnenie rozpočtu. Kapitálové príjmy boli dosiahnuté z predaja pozemkov. Nenaplnili sa očakávané príjmy – na prístavbu materskej školy, na sociálny podnik a na výstavbu hokejbalového ihriska.

 Príjmy z finančných operácií boli vo výške 90,53% rozpočtu – príjmy z úveru na Cestu okolo Tatier, z rezervného fondu na investičné akcie a fondu opráv na opravy nájomných bytov..

1. **Plnenie výdavkovej časti rozpočtu**

|  |  |  |  |  |  |
| --- | --- | --- | --- | --- | --- |
|  | **Upravený rozpočet** **na rok 2018** | **Skutočnosť k 31.12.2018** | **% plnenia** | **Skutočnosť k 31.12.2017** | **% nárastu poklesu** |
| **Výdavky celkom** | **9 184 915** | **7 485 831,84** | **81,50** | **6 173 675,26** | **121,25** |
| Bežné výdavky | 6 074 617 | 5 522 390,06 | 90,91 | 4 900 599,02 | 112,69 |
| Kapitálové výdavky | 2 317 184 | 1 552 975,80 | 67,02 | 986 887,43 | 157,36 |
|  Výdavkové finančné operácie | 793 114 | 410 465,98 | 51,75 | 286 188 | 143,42 |

 Výdavky mesta za rok 2018 boli v skutočnej výške 7 485 831,84 eur, čo predstavuje 81,50% plnenie rozpočtu.

 Bežné výdavky mesta boli oproti rozpočtu čerpané na 90,91%. Vynaložené boli hlavne na mzdy a súvisiace poistné a odvody, na nákup tovarov a  služieb, na príspevky občianskym združeniam, Lesom Mesta Spišská Belá s. r. o. a na splácanie úrokov a ostatné súvisiace platby.

 Prehľad čerpania bežných výdavkov a porovnanie s rozpočtom je súčasť záverečného účtu. Ďalšou súčasťou je tabuľkovo spracovaný prehľad o poskytnutých dotáciách právnickým osobám, ktorým v zmysle zákona o rozpočtových pravidlách územnej samosprávy bolo v roku 2018 poskytnutých spolu 62 431,05 eur /stav po zúčtovaní dotácií a vrátení nepoužitých prostriedkov./.

 Kapitálové výdavky boli oproti rozpočtu čerpané na 67,02%. Použité boli hlavne na rekonštrukciu chodníkov a výstavbu parkoviska, polopodzemné kontajnery, na výkupy pozemkov, projektové dokumentácie, výstavbu Historicko–prírodno-kultúrnej cesty okolo Tatier 2. etapa, zmenu vykurovania a zateplenia v ZŠ Štefánika a podobne. Rozpočtované boli aj výdavky, ktoré sa v roku 2018 nezrealizovali – prístavba MŠ Mierová, centrum sociálnych služieb, preto vznikol rozdiel oproti rozpočtu.

 Výdavkové finančné operácie boli oproti rozpočtu splnené na 51,75%. V rámci finančných operácii boli realizované splátky úverov. V rozpočte sa predpokladali vyššie splátky úveru na výstavbu Cesty okolo Tatier - 2. etapa.

1. **Bilancia pohľadávok a záväzkov**

 Stav pohľadávok mesta Spišská Belá k 31.12.2018 je 1 958 125,33 eur. Oproti roku 2017 /2 050 300,34 eur/ klesol o 4,50%. Z pohľadávok tvorí takmer 90% zúčtovanie transferov rozpočtu obce voči školám, kde bol majetok nadobudnutý z prostriedkov ŠR a obce. Tieto pohľadávky sa mesačnými odpismi každoročne znižujú. Mesto zabezpečuje vymáhanie pohľadávok za nájomné, poplatky TKO, za predaj pozemkov a podobne.

Stav záväzkov k 31. 12. 2018 bol vo výške 6 229 136,28 eur, oproti roku 2017 /6 429 290,62 eur/ klesol o 3,12%. Celkový pokles bol spôsobený postupným splácaním úverov. Mesto k 31. 12. 2018 neeviduje záväzky, ktoré by boli po lehote splatnosti.

 **5. Prehľad o stave a vývoji dlhu**

 Stav nesplatených bankových úverov k 31.12.2018 bol vo výške 5 241 164,63eur. Jednotlivé úvery a aj záložné práva na nehnuteľnosti, ktorými mesto ručí za prijaté úvery, sú konkrétne rozpísané v záverečnom účte.

 Mesto môže prijať návratné zdroje financovania len ak splní podmienky v zmysle § 17 zákona č. 583/2004 Z. z. o rozpočtových pravidlách územnej samosprávy v znení n. p. - celková suma dlhu neprekročí 60% skutočných bežných príjmov predchádzajúceho roka a suma ročných splátok návratných zdrojov financovania vrátane úhrady výnosov neprekročí 25% týchto príjmov. Do dlhu mesta sa v zmysle zákona nezapočítavajú v našom prípade záväzky z úveru zo Štátneho fondu rozvoja bývania a záväzky z úverov prijatých na zabezpečenie predfinancovania realizácie spoločných programov SR a EÚ. Pri porovnávaní hranice 25% sa od 1. 1. 2017 sprísnili podmienky tým, že z bežných príjmov mesta sa vylučujú prostriedky, ktoré sú poskytnuté z rozpočtu iného subjektu verejnej správy /školstvo/. Pri tomto ukazovateli sa do splátok úverov započítavajú aj splátky úverov zo ŠFRB /istina aj výnosy, t. j. úroky/.

 Mesto Spišská Belá malo sledované ukazovatele k 31. 12. 2018 takéto: celková suma dlhu bola vo výške 31,68% skutočných bežných príjmov roku 2017 a suma ročných splátok tvorila 9,89% skutočných bežných príjmov roku 2017. Tento pozitívny vývoj je spôsobený pravidelným splácaním úverov, rastom bežných príjmov mesta a využívaním vlastných zdrojov na financovanie činnosti, ale aj projektov.

1. **Podnikateľská činnosť**

 Podnikateľskú činnosť mesto Spišská Belá vykonáva v Regionálnom turistickom informačnom centre podľa vydaného živnostenského listu. Podľa prehľadu nákladov 2 095,55 eur a výnosov 2 095,55 eur je podnikateľská činnosť mesta vyrovnaná, t. j, náklady sú kryté výnosmi.

1. **Hodnotenie programov rozpočtu**

 Výdavky rozpočtu mesta boli rozdelené do príslušných prog­ramov, ktoré sa členili na podprogramy. Každý program, ktorý predstavuje súhrn aktivít, má defi­novaný svoj zámer a cieľ. Tieto boli na konci roka slovne a číselne zhodnotené v hodnotiacej správe za rok 2018.

 **Z Á V E R**

 Návrh záverečného účtu mesta Spišská Belá za rok 2018 je spracovaný v súlade s príslušnými ustanoveniami § 16 zákona o rozpočtových pravidlách územnej samosprávy a obsahuje všetky predpísané náležitosti podľa § 16 ods. 5 uvedeného zákona.

 Záverečný účet mesta Spišská Belá za rok 2018 bol podľa § 9 ods. 2 zákona č. 369/1990 Zb. o obecnom zriadení v zn. n. p. a § 16 ods. 9 zákona o rozpočtových pravidlách územnej samosprávy predložený na verejnú diskusiu dňa 10. 4. 2019, teda v zákonom stanovenej lehote a spôsobom v meste obvyklým.

 Riadna účtovná závierka k 31.12.2018 a hospodárenie mesta Spišská Belá za rok 2018 boli overené audítorom tak, ako to ukladajú ustanovenia § 9 ods. 4 zákona č. 369/1990 Zb. o obecnom zriadení v zn. n. p. a § 16 ods. 3 zákona o rozpočtových pravidlách územnej samosprávy.

 Na základe uvedených skutočností odporúčam mestskému zastupiteľstvu uzatvoriť prerokovanie návrhu záverečného účtu mesta Spišská Belá výrokom:

celoročné hospodárenie schvaľuje bez výhrad.

V Spišskej Belej dňa 18. 4. 2019

 Ing. Slávka Tomalová

 hlavná kontrolórka mesta Spišská Belá